Rippablika Dimookiraatawaa Kongootti (DRC) dhukkubni Iboolaa deebi'ee dhalate.
Iboolaan dhukkuba vaayiresiitiin dhufudha Dhukkubni kuni yeroo addunyaan koronaavaayirasiin dhiphate jirutti deebi'ee ka'un isaa dhagahame. Dhaabbanni Fayyaa Addunyaa (WHO) akka beeksisetti turtii guyyoota 52 booda namni dhukkuba kanaan qabame argameera. Silaa dhaabbatichi akka jedhetti guyyoota lama booda gaafa Wiixataa dhukkubni kuni badeera jedhee labsuuf ture. Kanaanis, abdiin duratti horatan rakkoo godhateera. Daarektarri Olaanaa Dhaabbata Fayyaa Addunyaa Dr Teedroos Adihaanom lakkoofsi namoota Iboolaan qabamanii dabaluu akka malu himaniiru. Dhukkuba biyyoota Lixa Afrikaa balaa hamaa irraan geessise kanaan namoonni kumaan lakkaa'aman lubbuu dhabaniiru. Ragaa jirun erga waggaa lamatti siqu dura dhukkubichi Rippablika Dimookiraatawaa Kongoo keesa jiraachuun himame as biyyattiitti namoonni 3,400 qabamanii 2,200 immoo lubbuu dhabaniiru. Qondaaltonni biyyattii silaa dhukkubni kuni badeera jedhanii yaadanii turani Iboolaa, koronaavaayirasiifi gifiria to'achuuf hojjechuurratti itti fufu. Dhaabbanni Fayyaa Addunyaas hojii kanaan akka isaan gargaaru hime. Iboolaa: Dhukkubni kun maalif deddeebi'ee dhufaa?